RESOLUCIÓN do 31 de outubro de 2018, da Dirección Xeral de Maiores e Persoas con Discapacidade, pola que se publican os requirimentos de emenda de documentación das solicitudes presentadas ao abeiro da Orde do 24 de agosto de 2018 pola que se regulan as bases que rexerán o procedemento de concesión de axudas para a posta en marcha de casas do maior, e se procede á súa convocatoria en réxime de concorrencia competitiva para os anos 2018-2019.
Consellería de Política Social — III. Outras disposicións — 12/11/2018

A Consellería de Política Social convocou para os anos 2018 e 2019, a través da Orde do 24 de agosto de 2018 (DOG num. 171, do 7 de setembro) axudas económicas para a posta en marcha de casas do maior en concellos de menos de 5.000 habitantes.
O prazo e forma de presentación de solicitudes están regulados no artigo 10 da Orde do 24 de agosto, establecendo o artigo 11 a documentación que se deberá achegar coa solicitude e prazos para a súa presentación.
Unha vez revisadas as solicitudes presentadas ao abeiro da citada orde de convocatoria polo órgano encargado da tramitación do procedemento, identificáronse aquelas que non reúnen a documentación necesaria, ben por non tela presentado, ben por conter erros ou ben por non ser suficientes para a determinación do cumprimento dos requisitos exixidos para a súa posterior remisión á comisión encargada da súa valoración.
O artigo 10 da Orde do 24 de agosto de 2018 establece, de conformidade co previsto no artigo 20.5 da Lei 9/2007, do 13 de xuño, de subvencións de Galicia, e no artigo 68 da Lei 39/2015, do 1 de outubro, do procedemento administrativo común das administracións públicas, que se a solicitude non reúne algún dos requisitos exixidos nas bases reguladoras, o órgano responsable da tramitación requirirá as persoas interesadas para que nun prazo de dez (10) días hábiles emenden a falta ou presenten os documentos preceptivos. Neste requirimento farase indicación expresa de que, se así non o fixesen, teranse por desistidas da súa petición, previa correspondente resolución, nos termos previstos polo artigo 21 da Lei 39/2015, do 1 de outubro.
Así mesmo, ao tratarse dun procedemento de concorrencia competitiva, o artigo 17 da Orde do 24 de agosto establece que se publicarán no
Diario Oficial de Galicia
, de conformidade co artigo 45 da Lei 39/2015, do 1 de outubro, os actos administrativos deste procedemento.
Esta publicación producirá os efectos de notificación.
Será igualmente obxecto de publicidade a través do Portal do Benestar da Consellería de Política Social.
Polo exposto,
Primeiro. Ordenar a publicación no
Diario Oficial de Galicia
da relación de solicitudes que non están debidamente cumprimentadas e/ou non aportan a documentación preceptiva exixida segundo o disposto nas bases reguladoras. Esta relación figura como anexo desta resolución.
Segundo. Facer indicación expresa a todas as persoas solicitantes recollidas no anexo de que son requiridas para que no prazo máximo de dez (10) días hábiles, contados a partir do día seguinte ao da publicación desta resolución no
Diario Oficial de Galicia
, emenden a falta ou presenten a documentación preceptiva conforme se establece nesta resolución. De non o facer, teranse por desistidas na súa petición, logo de resolución, que será ditada nos termos previstos no artigo 21 da Lei 39/2015, do 1 de outubro, do procedemento administrativo común das administracións públicas.
Terceiro. En caso de dúbida, dificultades técnicas ou necesidade de información adicional durante o proceso de emenda de documentación das solicitudes, poderán dirixirse á Subdirección Xeral de Recursos Residenciais e Atención Diúrna a través da conta de correo electrónico subxmaioresdiscapacidade.politicasocial@xunta.es, do teléfono 012 ou de forma presencial.
Santiago de Compostela, 31 de outubro de 2018